মতুয়াগড়ে মমতা পৌঁছতেই এ কী ছবি?

ওয়েব ডেস্ক : ২০২৬ সালে পশ্চিমবঙ্গে হতে চলেছে বিধানসভা নির্বাচন (West Bengal Assembly Election 2026)। তার আগে গোটা রাজ্য জুড়ে চলছে ভোটার তালিকার নিবিড় সংশোধন বা এসআইআর (SIR) প্রক্রিয়া। এ বার তা নিয়ে ‘মতুয়া গড়’ ঠাকুরনগরে দাঁড়িয়ে এই ইস্যুতে কড়া ভাষায় বিজেপিকে আক্রমণ করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। এদিন একাধিক বিষয় নিয়ে সরব হতে দেখা গেল মুখ্যমন্ত্রীকে। এদিন শুরুতেই হেলিকপ্টার নিয়ে সরব হলেন মুখ্যমন্ত্রী।

এদিন হেলিকপ্টারের ইন্সিওরেন্স জটিলতা নিয়ে বিজেপির (BJP) বিরুদ্ধে তোপ দাগলেন মমতা। তিনি বলেন, “আমি প্রথমে ক্ষমা চাইছি, আমার আসতে দেরি হয়েছে। কিন্তু এতে একটি মজা আছে। মজাটা হল, আমি ৭-৮ মাস কপ্টার ব্যবহার করিনা। গাড়িতে গাড়িতে জেলা পরিদর্শন করেছি। আমাদের গভার্মেন্টের একটি হেলিকপ্টার নেওয়া নিয়ে আগে এগ্রিমেন্ট করেছে। হঠাৎ খবর এল হেলিকপ্টারটা যাবে না। আমি দেখলাম দারুণ মজার খবর তো। ভোটই শুরু হল না। তার মধ্যেই দ্বন্দ্ব শুরু হয়ে গেল। কিন্তু ওরা বুঝবে না, এতে আমাদেরই ভালো হল। কারণ রাস্তায় আসতে আসতে আমার জনসংযোগ হয়ে গেল।”

আরও খবর : কাজের চাপে কান্নাকাটি নয়, মাত্র ১৭ দিনে ১০১৩ ফর্ম আপলোড করে নজির মহিলা বিএলও পূজা ঘোষের

এর পরে বিজেপিকে আরও তীব্র ভাষায় আক্রমণ করে মমতা (Mamata) বলেন, “আমি বিজেপিকে বার বার বলি ওরে আমার সঙ্গে খেলতে যাস না। আমার সঙ্গে খেলতে গেলে আমি যে খেলাটা খেলবো, সেই খেলা তোমরা ধরতে পারবে না। ছুঁতেও পারবে না। নাগালও পাবে না।” তিনি আরও বলেন, “সারা ভারতবর্ষ সরকার বসে থাকো। সব এজেন্সি নিয়ে বসে থাকো। কোটি কোটি টাকা খরচ করো। টাকা নেবে কিন্তু মানুষ ভোট দেবে না। কারণ, তোমরা একমাসের জন্য টাকা দেবে, আর ৩৬৫ দিন চলবে কোথা থেকে। বছরের পর বছর চলবে কী করে?”

মমতা আরও বলেন, “মানুষ কী চায়? জীবনের নিরাপত্তা, বাঁচার নিরাপত্তা, গণতন্ত্রের নিরাপত্তা, সম্পত্তির নিরাপত্তা, সন্তানের নিরাপত্তা, মা-বোনেদের সম্মান। সম্মান না দাও অসম্মান করতে যেও না।” সঙ্গে মমতা জানিয়েছেন, তিনি নারী শক্তির প্রতিক হিসেবেই মতুয়া গড়ে এসেছেন।

এসআইআর (SIR) নিয়ে তিনি বলেন, “এসআইআর করতে হবে না আমরা বলিনি। আমরা বলেছি কোনও বৈধ ভোটারের নাম যেন বাদ না যায়। এসআইআর করতে ৩ বছর সময় লাগে। আপনারা ২ মাসে করতে চাইছেন। ”